Fundada el 1987
| introducció | fets d'interès | links |
EL PARC DE TRUCAFORT
El paratge dels voltants d'Escornalbou ha estat modificat en el tombant de segle per la construcció del parc eòlic de Trucafort, un complex de 91 molins que pot acumular en un any energia per a 25.000 llars. El parc es troba a les serres entre els municipis de Pradell de la Teixeta i La Torre de Fontaubella, al Priorat; i els de Colldejou i L'Argentera, al Baix Camp; però la seva irrupció en el paisatge al capdamunt de la Serra és visible des de la plana. La instal.lació es va posar en marxa el maig del 1999 i ha tingut defensors i detractors, tant per l'agressió paisatgística com per la seva distribució. També ha estat molt criticat el Pla Director de Parcs eòlics de Catalunya, un projecte que preveu altres complexos fins al 2010. D'altra banda, també funciona el Parc Eòlic del Collet dels Feixos, al terme de Duesaigües, a cavall entre el Baix Camp i el Priorat, amb 6 molins que poden acumular energia per al consum mitjà de 25.000 habitants i que, excepcionalment, nodreix de cobertura per Internet Ràdio als usuaris de Duesaigües. Obert el 2004, en el seu moment també va tenir detractors i defensors per l'alteració paisatgística.
FETS D'INTERÈS
Els parcs eòlics anul·lats a la comarca del Priorat i al Montsant troben refugi en les serres frontereres de Duesaigües, al Baix Camp
Feta la llei, feta la trampa. Les comarques que integren el Camp de Tarragona, la Conca de Barberà, el Priorat i les Terres de l'Ebre, acullen el 75% de l'energia eòlica. De 12 parcs previstos, nou els corresponen a les seves serres ventoses. Entre altres col.lectius ciutadans opositors al Pla Eòlic, un dels més actius ha estat el del Priorat. Els seus membres han aconseguit, per ara, aturar tots els parcs que hi havia previstos. Només un dels complexos es podria instal.lar a Margalef, amb l'acord de tothom. Ara però, el problema del Priorat no s'ha acabat perquè les empreses dels aerogeneradors busquen terrenys en termes limítrofs al Priorat. Un dels més clars és el Baix Camp. Les poblacions de Duesaigües i Riudecols podrien ser els dos municipis que cedissin a les ofertes. Duesaigües ja en té dos d'aprovats: el del Collet dels Feixos (10 Mw) [posat en funcionament l'estiu del 2004, malgrat el recurs interposat per diversos col·lectius ecologistes] i el de les Costes (12 MW). Això, sumat als que pot aprovar Riudecols, farà que el cercle muntanyenc de Duesaigües quedi ribetejat, si l'ordenació paisatgística no ho evita, pels molins quixotescos que ja encerclen una part del terme. D'altra banda, la Generalitat de Catalunya ha donat el vistiplau a aquests altres parcs eòlics: A la comarca de la Terra Alta, Coll Ventós (7 Mw) i Tossa del Vent (10 Mw), i Prat de Compte; Coll del Moro (48 Mw), a Gandesa; Les Comes (3 Mw), a Vilalba dels Arcs i Torre Madrina (48 Mw), entre Bot, Batea i Vilalba dels Arcs. Al Baix Ebre, Ecovent (48 Mw) i Tortosa (30 Mw), els dos al terme de la capital de comarca. A més, estan en tràmit d'autoritzaciói: a la Terra Alta, La Fatarella (50 Mw), Caseres (45,5 Mw), Vilalba dels Arcs (73 Mw) i Corbera d'Ebre (49'5 Mw). Al Baix Ebre, un més a Tortosa (19 Mw). Al Baix Camp i el Priorat, un a Alforja (36 Mw) y un altre a Margalef (25 Mw). A Cabra del Camp (Alt Camp), també hi ha un parc en tramitació de 15 Mw, i a la Ribera d'Ebre un altre de 31 Mw, a Ascó. Més propostes pendentes: Tivissa, Riudecols, Pontils, Torre de l'Espanyol, Benifallet, Tivenys, Pontils i Caseres. També està en fase d'autorizació un parc a la comarca de l'Urgell, que afecta visualmente el municipi de Senan (Conca de Barberà), on el projecte ha generat un considerable movimiento opositor. [13.07.2003]
Els ecologistes renoven la seva oposició al nou Pla Director de parcs eòlics
Les plataformes de defensa del patrimoni natural acusen la Generalitat de Catalunya d'incomplir les promeses de presentar un projecte més respectuós amb el medi. La Coordinadora diu que les zones incloses en el nou mapa eòlic com a Plans Especials d'Interès Natural (PEIN) continuen indefenses i poden ser ocupades per nous parcs eòlics. Afirma també que, segons el nou pla, no caldrà una avaluació ambiental i es podran instal.lar línies d'alta tensió en zones on no hi hagi els molins aerogeneradors. També denuncien que alguns municipis petits acceptarien variar els límits de les zones protegides per poder comptar amb instal.lacions eòliques a canvi de compensacions econòmiques. El departament de Medi Ambient confirma que ha rebut fins ara 40 peticions per instal.lar parcs eòlics a Catalunya, gairebé totes a les comarques del Baix Camp, el Priorat i l'Ebre. El 10 de setembre del 2001 acaba el termini per presentar al.legacions al nou mapa eòlic que, segons Medi Ambient, s'ha reformat a fons després que el primer projecte fos rebutjat pel Parlament de Catalunya en obtenir només el suport de Convergència i Unió, sense majoria. [25.08.2001]
El govern català aprova el Mapa Eòlic tot i les crítiques d'imposició d'un projecte desancosellat per Medi Ambient
El govern català aprova el decret que regula les condicions per produir energia elèctrica mitjançant els molins de vent i el corresponent projecte de mapa per a la ubicació dels parcs eòlics. La intenció del govern que presideix Jordi Pujol és autoritzar la instal.lació de generadors per produir 1.000 megavats d'electricitat d'origen eòlica el 2010. És la mateixa capacitat de producció d'una central nuclear com les d'Ascó i representa entre el 4 i el 6% de l'electricitat que es consumeix a Catalunya. L'aprovació del Mapa Eòlic ha mantingut una llarga polèmica amb els ecologistes que han criticat i rebutjat durant molts anys la instal.lació de parcs eòlics en zones protegides pel Pla d'Espais d'Interès Natural. Segons el decret aprovat, el 62'6% del territori català "és compatible amb la instal.lació de generadors d'energia eòlica", considera incompatible el 23% del territori i deixa el 14% restant condicionar a certs requisits medioambientals. No es podran instal.lars parcs eòlics en algunes de les zones més polèmiques com els Ports, el Montsant i l'Alt Pirineu. S'ha reforçat també la incompatibilitat a les serres de Cardó-El Boix, Pàndols, Cavalls i el Delta de l'Ebre, i s'ha ampliat la zona de protecció a la serralada litoral entre els Ports i el massís de Montserrat, així com les muntanyes de Tivissa i Vandellòs. [11.06.2002]
Entra en funcionament la Central Eòlica del Collet dels Feixos
El mes de juliol del 2004 ha entrat en funcionament la central eòlica del Collet dels Feixos, al municipi de Duesaigües, al Baix Camp, malgrat les protestes de diferents entitats ecologistes que consideren que tindrà un fort impacte ambiental. El Collet dels Feixos, a cavall entre el Priorat i el Baix Camp, molt a prop de la carretera que connecta Falset amb Reus, parteix del projecte presentat per l'empresa Esbrug S.L. l'any 2000 i consisteix en sis aerogeneradors i una potència de 7,92 MW. El projecte va rebre l'autorització administrativa l'any 2001, els permisos municipals el 2002 i el juliol de 2003 en van començar les obres. El febrer de 2004, la Plataforma en Defensa del Patrimoni Natural del Priorat i del Baix Camp i el Grup d'Estudi i Protecció dels Ecosistemes del Camp (GEPEC) van denunciar al Departament de Medi Ambient i Habitatge (DMAH) irregularitats en les obres de construcció i en van demanar l'aturada cautelar fins que no es determinés si s'ajustaven a les prescripcions de la llicència ambiental. Afirmaven que les vies d'accés realitzades per a aixecar els aerogeneradors estaven en zones de molt pendent i, per això, provocaven esllavissades de pedres a la muntanya. En resposta a la denúncia, el DMAH va instar l'Ajuntament de Duesaigües a paralitzar les obres del parc i va anunciar que hi hauria sancions. L'ajuntament va decidir no acatar l'ordre per recomanació dels serveis jurídics, que asseguraven que l'obertura de camins ja s'havia acabat i que la paralització perjudicaria les arques municipals. No obstant això, es mostrava partidari que l'empresa reparés els danys ocasionats. A mitjan març del 2004 es van començar a instal·lar sis de les torres del parc eòlic. Finalment el parc eòlic del Collet dels Feixos va entrar en funcionament el dia 26 de juliol del 2004. Últimament dóna també servei per Internet Ràdio als usuaris de Duesaigües que ho sol·liciten i que tenen suficient cobertura.
Parcs eòlics. Parc de Trucafort i Collet dels Feixos
[Dalt] | [Índex Dietari Escornalbou XXI] | [Presentació] |